****

**LĪGATNES NOVADA DOME**

Reģ. Nr. 90000057333, Spriņģu ielā 4, Līgatnē, Līgatnes novadā, LV-4110

Līgatnes pakalpojumu centrs tel./fax. 64153176; e – pasts: novadadome@ligatne.lv

Augšlīgatnes pakalpojumu centrs tel./fax. 64155636; e-pasts: ligatnes.pagasts@ligatne.lv

[www.ligatne](http://www.ligatne/).lv

LĪGATNES NOVADA DOMES ĀRKĀRTAS SĒDE

Līgatnes novadā, Līgatnes pagastā Nr. 11 2019. gada 3.oktobrī

Sēde sasaukta plkst. 15:00

Sēde notiek: Nītaures ielā 6, Augšlīgatnē, Līgatnes pagastā, Līgatnes novadā

Ārkārtas sēde sasaukta normatīvos aktos noteiktā kārtībā.

**Darba kārtība:**

1. Par Līgatnes novada iedzīvotāju aptaujas ”Viedoklis par Līgatnes novada statusu Latvijas Republikas administratīvi teritoriālajā iedalījumā” organizēšanu

Sēdi vada Līgatnes novada domes priekšsēdētājs Ainārs Šteins

Sēdi protokolē Līgatnes novada domes Kancelejas vadītāja v.i. Dace Krūmiņa-Eglīte

**Piedalās deputāti:**

1. Ainārs Šteins;
2. Rihards Vidzickis;
3. Guntars Pīpkalējs;
4. Daina Klints;
5. Baiba Pelse;
6. Kaspars Gulbis.

Nepiedalās deputāte Gunita Liepiņa, Jurijs Daģis, Vineta Lapsele.

Piedalās administrācijas darbinieki:

Izpilddirektors Egils Kurpnieks, Līgatnes novada domes Kancelejas vadītājas v.i. Dace Krūmiņa-Eglīte.

Klātesošie ir informēti, ka domes sēde tiek ierakstīta diktofonā.

**1.§**

**Par Līgatnes novada iedzīvotāju aptaujas ”Viedoklis par Līgatnes novada statusu Latvijas Republikas administratīvi teritoriālajā iedalījumā” organizēšanu.**

Ziņo: A.Šteins Debatēs: G.Pīpkalējs, B.Pelse, D.Klints, A.Šteins

Saeima 2019. gada 21. martā, ņemot vērā nepieciešamību turpināt administratīvi teritoriālo reformu (turpmāk – ATR), nolēmusi turpināt 1998. gadā iesākto teritoriālo reformu un līdz 2021. gadam izveidot ekonomiski attīstīties spējīgas administratīvās teritorijas ar vietējām pašvaldībām, kas spēj nodrošināt tām likumos noteikto autonomo funkciju izpildi salīdzināmā kvalitātē un pieejamībā un sniedz iedzīvotājiem kvalitatīvus pakalpojumus par samērīgām izmaksām.

2019. gada 21. marta Saeimas paziņojumā norādīts, ka Ministru kabinets pēc konceptuālā ziņojuma sagatavošanas par administratīvi teritoriālo iedalījumu un konsultācijām ar pašvaldībām saskaņā ar Eiropas vietējo pašvaldību hartas 5. pantu izstrādā un līdz 2019. gada 1. decembrim iesniedz Saeimai atbilstoši Saeimas lēmumā norādītajiem punktiem sagatavotu likumprojektu. Arī vides aizsardzības un reģionālās attīstības ministrs intervijās vairākkārt ir norādījis, ka, veicot ATR, tiks ņemts vērā ATR skarto novadu iedzīvotāju viedoklis un attieksme pret gaidāmo reformu.

Saeima 1996. gada 22. februārī pieņēma likumu “Par 1985. gada 15. oktobra Eiropas vietējo pašvaldību hartu”, ar ko apstiprināta un pieņemta 1985. gada 15. oktobrī Strasbūrā parakstītā Eiropas vietējo pašvaldību harta (turpmāk – harta), kuras preambulā noteikts, ka *“Eiropas Padomes dalībvalstis, kas parakstījušas šo hartu*, .. *uzskatot, ka pilsoņu tiesības piedalīties valsts lietu pārvaldīšanā pieder pie demokrātijas principiem, kas kopīgi visām Eiropas Padomes dalībvalstīm ..”*. Hartas 5. pantā noteikts, ka *“Vietējās varas teritoriju robežu izmaiņas nav atļauts izdarīt bez iepriekšējas konsultēšanās ar attiecīgo vietējo varu, pēc iespējas ar referenduma palīdzību, kur tas ir likumīgi atļauts”*.

Savukārt Latvijas Republikas Satversmes 101. pants nosaka, ka *“ikvienam Latvijas pilsonim ir tiesības likumā paredzētajā veidā piedalīties valsts un pašvaldību darbībā*..*”*.

Latvijas Republikas Satversmes 101. pants nostiprina ne vien personas pamattiesības vēlēt pašvaldību un no tām izrietošās tiesības piedalīties publisko lietu pārvaldīšanā ar vēlētu pašvaldību palīdzību, bet arī pašvaldības kā vēlētas pašpārvaldes institūcijas statusu kopumā *(Satversmes tiesas 2008. gada 16. aprīļa lēmuma par tiesvedības izbeigšanu lietā nr. 2007-21-01 8. punkts).* Šajā pantā ietvertās tiesības piedalīties pašvaldību darbībā nedrīkst īstenot tikai formālā veidā. To īstenošanai jābūt efektīvai, jo tikai efektīva piedalīšanās atbilst tautvaldības principam. Līdz ar to tas noteic ne tikai valsts pienākumu garantēt pilsonim tiesības piedalīties pašvaldību vēlēšanās, bet arī pienākumu radīt priekšnoteikumus tam, lai pilsonis varētu piedalīties valsts un pašvaldību darbībā *(Satversmes tiesas 2013. gada 7. novembra sprieduma lietā nr. 2012-24-03 13. punkts).*

No tā izriet, ka likumdevējs (Saeima) jau demokrātijas pamatnormu izstrādē ir paredzējis ievērot demokrātijas pamatprincipus, tātad ir nepieciešams noskaidrot iedzīvotāju viedokli dažādos jautājumos, kas tieši un netieši skar viņu intereses, un aktīva iedzīvotāju līdzdalība nodrošina valsts un pašvaldību darbības uzraudzību un ir garantija, ka lēmumi tiks pieņemti sabiedrības interesēs.

Likuma “Par pašvaldībām” 3. panta pirmā daļa paredz, ka vietējo pārvaldi īsteno ar pilsoņu vēlētas pārstāvniecības – domes – un tās izveidoto institūciju un iestāžu starpniecību, ievērojot valsts un attiecīgās administratīvās teritorijas iedzīvotāju intereses. Tas nozīmē, ka pašvaldības deputāts ir noteiktā pašvaldības teritorijā dzīvojošo iedzīvotāju vēlēts pārstāvis. Deputātam ir pienākums pārstāvēt iedzīvotāju kopuma intereses.

Ņemot vērā, ka līdz 2021. gadam VARAM plāno īstenot administratīvi teritoriālo reformu un sabiedrībai nav sniegts pārskats par to, kā reforma ietekmēs pašvaldības pakalpojuma saņēmējus, attiecīgi, nav informācijas par finansiālo un sociālo ietekmi uz novada iedzīvotājiem, kā rezultāta būtiski var mainīties likumā „Par pašvaldībām” 15. pantā noteiktās pašvaldības autonomās funkcijas un iedzīvotājiem sniegto pakalpojumu apjoms, kvalitāte un pieejamība, kas vistiešākā veidā skars Līgatnes novada iedzīvotājus.

Līgatnes novads kā atsevišķa administratīvi teritoriālā vienība tika izveidots 2009. gadā. Saskaņā ar Pilsonības un migrācijas lietu pārvaldes sniegto informāciju 2019. gada 1. janvārī Līgatnes novadā iedzīvotāju skaits bija 3496 iedzīvotāji. Rādītāji liecina, ka pēdējo piecu gadu laikā Līgatnes novada iedzīvotāju skaits ir samazinājies par 280 iedzīvotājiem. Taču iedzīvotāju skaita samazinājumam ir tendence mazināties - no 1,9% 2014. gadā līdz 0,3% 2019. gadā.

Līgatnes novada pašvaldība katru gadu veido uz attīstību vērstu budžetu un iegulda finanšu līdzekļus novada attīstībai nozīmīgu infrastruktūras objektu būvniecībā un atjaunošanā. Neskatoties uz iedzīvotāju skaita samazinājumu, pašvaldība nepārtraukti veic ieguldījumus novada iedzīvotāju dzīves kvalitātes uzlabošanā, pilnībā veicot pašvaldības funkcijas un nodrošinot kvalitatīvus pašvaldības pakalpojumus, kas atbilst Administratīvo teritoriju un apdzīvoto vietu likuma prasībām.

Neskatoties uz Līgatnes novada sociālekonomiskajiem rādītājiem un spēju īstenot uz attīstību un izaugsmi vērstu budžetu, ir tapis zināms, ka ATR ietvaros Līgatnes novadu ir paredzēts pievienot citiem novadiem. Turklāt pievienošana tiek plānota, neizvērtējot Līgatnes novada iedzīvotāju iespējamos ieguvumus vai zaudējumus.

Pašvaldība uzskata, ka teritoriālās reformas kontekstā visbūtiskāk ir izvērtēt vietējo iedzīvotāju intereses. Nosakot Līgatnes novada apvienošanu ar novadu, kurā nav līdzīgi izaugsmes rādītāji un ir citas galvenās prioritātes un vajadzības, būtiski tiks kavēta Līgatnes novada turpmākā izaugsme. Pastāv bažas, ka Līgatnes novadā dzīvojošo nodokļu maksātāju nauda nevis veicinās viņu pašvaldības teritorijas attīstību un pakalpojumu kvalitātes pieaugumu, bet gan tiks novirzīta citu teritoriju situācijas uzlabošanai.

Ņemot vērā iepriekš minēto, pašvaldība ir nonākusi pie stingras pārliecības, ka ir būtiski noskaidrot Līgatnes novada iedzīvotāju viedokli par novada kā administratīvi teritoriālas vienības turpmāko attīstību.

Tādējādi, pamatojoties uz hartā noteiktajiem demokrātijas principiem, Satversmē nostiprinātajām iedzīvotāju tiesībām piedalīties valsts un pašvaldību darbībā un likuma “Par pašvaldībām” 12. pantu, kas nosaka, ka *pašvaldības attiecīgās administratīvās teritorijas iedzīvotāju interesēs var brīvprātīgi realizēt savas iniciatīvas ikvienā jautājumā, ja tas nav Saeimas, Ministru kabineta, ministriju, citu valsts pārvaldes iestāžu, tiesas vai citu pašvaldību kompetencē vai arī ja šāda darbība nav aizliegta ar likumu*, kā arī paļaujoties uz vides aizsardzības un reģionālās attīstības ministra Jura Pūces pausto ieinteresētību, pašvaldības ieskatā ir nepieciešams organizēt iedzīvotāju aptauju ar mērķi noskaidrot novada iedzīvotāju viedokli par iespējamo Līgatnes novada apvienošanu ar citām administratīvajām teritorijām.

Ņemot vērā minēto un noklausoties Līgatnes novada domes priekšsēdētāja Aināra Šteina ziņojumu, kā arī pamatojoties uz 1985. gada 15. oktobrī Strasbūrā parakstīto Eiropas vietējo pašvaldību hartu, Latvijas Republikas Satversmes 101. pantu un likuma “Par pašvaldībām” 12. pantu, 21. panta otro daļu,

**atklāti balsojot: PAR –** Kaspars Gulbis, Daina Klints, Ainārs Šteins, Rihards Vidzickis, Baiba Pelse**; PRET-** Guntars Pīpkalējs**; ATTURAS –**NAV**; Līgatnes novada dome NOLEMJ:**

1. Organizēt Līgatnes novada pašvaldības administratīvās teritorijas iedzīvotāju aptauju ar mērķi noskaidrot novada iedzīvotāju viedokli par iespējamo Līgatnes novada apvienošanu ar citām administratīvajām teritorijām.

2. Noteikt aptaujas norises laikus:

2.1. klātienē no 2019. gada 21. oktobra līdz 4. novembrim novada domes darba laikā: pirmdienās, otrdienās, ceturtdienās no plkst. 08:00 līdz 16:30, trešdienās no plkst. 08:00 līdz 18:30, piektdienās no plkst. 08:00 līdz 15:00;

2.2. elektroniskajā vidē – no 2019. gada 22. oktobra plkst. 8:00 līdz 2019. gada 4. novembrim plkst. 20:00.

3. Noteikt klātienes aptaujas norises vietas:

* 1. Līgatnes novada domes telpās Spriņģu ielā 4, Līgatnē, Līgatnes novadā, LV – 4110;
	2. Līgatnes novada domes telpās Nītaures ielā 6, Augšlīgatnē, Līgatnes pagastā, Līgatnes novadā, LV – 4108;
	3. Līgatnes pilsētas bibliotēkā Spriņģu ielā 4, Līgatnē, Līgatnes novadā, LV – 4110;
	4. Līgatnes pagasta bibliotēkā Nītaures ielā 6, Augšlīgatnē, Līgatnes pagastā, Līgatnes novadā, LV – 4108.
1. Apstiprināt iedzīvotāju aptaujas organizēšanas komisiju:
* komisijas priekšsēdētājs - Dace Gradovska, Līgatnes novada domes Plānošanas, nekustamā īpašuma un būvniecības nodaļas vadītāja;
* komisijas loceklis - Inese Okonova, Līgatnes novada domes Plānošanas, nekustamā īpašuma un būvniecības nodaļas projektu vadītāja;
* komisijas loceklis - Dace Krūmiņa-Eglīte, Līgatnes novada domes speciāliste darba drošības, aizsardzības un personāllietu jautājumos, Līgatnes novada Vēlēšanu komisijas priekšsēdētāja;
1. Uzdot komisijai organizēt novada iedzīvotāju aptauju atbilstoši aptaujas norises kārtībai (pielikums Nr. 1) iepriekš noteiktajos termiņos.
2. Aptaujas rezultātu apkopojumu ne vēlāk, kā līdz 2019. gada 8. novembrim iesniegt Līgatnes novada domes priekšsēdētājam.
3. Lēmuma izpildes kontroli uzdot Līgatnes novada domes izpilddirektoram.
4. Līdzekļus aptaujas organizēšanai paredzēt no 2019. gada budžeta finansējuma neparedzētiem gadījumiem.

Līgatnes novada iedzīvotāju aptaujas “Viedoklis par Līgatnes novada statusu Latvijas Republikas administratīvi teritoriālajā iedalījumā” norises kārtība sēdes protokola pielikumā Nr.1

Sēdi slēdz 15:36

Sēdes protokolam tiek pievienot audio ieraksts vienā diska nesējā.

Sēdes vadītājs,

Līgatnes novada domes priekšsēdētājs Ainārs Šteins

Protokoliste,

Līgatnes novada domes Kancelejas vadītājas v.i. Dace Krūmiņa-Eglīte

*Protokols parakstīts 03.10.2019.*